สังคมข่าวหุ้นดาวเขียว
หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 22 มิถุนายน 2558..
22 มิ.ย. 2558

หนังสือพิมพ์ข่าวหุ้นธุรกิจรายวัน กระบอกเสียงอิสระของตลาดทุน ที่ได้รับความนิยมสูงสุดของประเทศ ฉบับประจำวันจันทร์ที่ 22 มิถุนายน 2558..
.*… ศุกร์ที่ผ่านมา ดัชนี SET ถูกความกลัวเรื่องการพบคนป่วยโรค MERS ในไทย ทำเอาดัชนีหลุดแนวรับแรงมาที่ใต้ 1,500 จุดอีกรอบ สัญญาณเทคนิคเสียหายยับเยิน แม้ยังดีที่ไม่หลุด 1,490 จุด ก็ไม่ได้หมายความว่าจะไม่ลงต่อ …
*… ข่าวร้าย 2 เรื่องในสัปดาห์เดียว อย่างกรณีถูก ICAO ทำให้รมว.คมนาคม และ รมช.  กลายเป็นเด็กเลี้ยงแกะ โดยปริยาย หมดความน่าเชื่อถือ ยังไม่พอ ตามด้วยข่าวเจอคนป่วย MERS อีก 1 คน และต้องเฝ้าระวังอีกกว่า 50 คน ไม่ใช่เรื่องธรรมดา…
*…ขณะที่ข่าวลือเรื่องรัฐประหารซ้อน แม้จะปฏิเสธกันเสียงหลง แต่ไม่มีไฟ ย่อมไม่มีควัน หากยังไม่มีข้อยุติเรื่องวางตัว ผบ.ทบ. คนใหม่ ความเป็นไปได้ จึงมีโอกาสเสมอ …
*… เรื่องเฉพาะหน้าสัปดาห์นี้ ยังมีเรื่องของกรีซ ทฤษฎีเกมของรัฐบาลพรรคไซรีซ่า จบไปแล้ว เหลือแต่คำมั่นสัญญาว่ายุโรปจะพึงพอใจแค่ไหนในการประชุมรมว.คลังจันทร์วันนี้ และประชุมสุดยอดผู้นำวันพรุ่งนี้ …
*… ผู้นำกรีซไปมอสโกกลับมามือเปล่า เรียกประชุมครม.นัดพิเศษ เสาร์และอาทิตย์สองวันรวด ย่อมไม่ใช่เรื่องปกติธรรมดา แม้จะยังปากแข็ง แต่เข่าอ่อนเปลี้ยเพราะขาดไพ่จะเล่นต่อแล้ว กับข้อเสนอเด็ดขาด 3 เรื่องที่สหภาพยูโรโซนยืนกราน …
*… สัปดาห์นี้จึงเป็นสัปดาห์แห่งความสยดสยอง ส่วนจะจบดีหรือร้าย ยังคาดเดาไม่ออกว่าเงื่อนไขขอ “ประนีประนอมแบบยาขม” ของรัฐบาลกรีซจะเป็นที่ยอมรับหรือไม่จากฝั่งเจ้าหนี้ ….
*…เมื่อวันศุกร์หุ้นโรงพยาบาล โดยเฉพาะ BH ถูกถล่มหนัก เรื่องโรค MERS แต่นักวิเคราะห์หันมาเชียร์หุ้นอย่าง APCO และ MEGA เพราะจะได้ประโยชน์จากคนซื้อยาบำรุงสุขภาพ บอกตรงๆ ( หรือ บ่องตง) ว่าสุดมั่ว เพราะโดยข้อเท็จจริงยังไม่มียาใดป้องกันหรือรักษาโรคลมหายใจจากเชื้อไวรัสโคโรน่าได้เลย โรคนี้เป็นเอง หายเอง หรือตายไปเลยเท่านั้น แล้วบริษัทขายยาได้ประโยชน์ตรงไหน งงอ่ะ…
*… นี่ก็มั่วเช่นกัน แต่มีเค้าบ้าง เพราะ PHOL ทำหน้ากากทางการแพทย์ อาจจะขายดีขึ้น แต่ที่ราคาวิ่งแรง0.34 บาทหรือ8.33% ฝีมือเจ๊ดันแน่นอน ไม่ใช่ธรรมดา เพราะที่นี่เมืองไทย ไม่ใช่เกาหลี หรือ ซาอุดีอาระเบีย จะได้ติดต่อกันทางลมหายใจง่ายๆ…
*…ส่วนAOT ที่ช่วงนี้ราศีเสื่อมสุดๆ เจอ 2 ข่าวร้ายติดต่อกัน ราคาร่วงหนัก ล่าสุดเหลือแค่ 290 บาท ยังหาคนรับไม่ได้ เพราะพี/อียังแพงมากกว่า 30 เท่า ราคาเป้าหมายเดิม 330 บาท คงต้องปรับลดเสียแล้ว เมื่อเจออย่างนี้ เพราะนักท่องเที่ยวคงขยาดเดินทางอื้อซ่า…
*… แต่ 2 รายนี้ ไม่เกี่ยวข้องด้วยเลย SAWAD และ MTLS หุ้นไมโครไฟแนนซ์คู่ปรับกัน เจอชะตากรรมต่างกัน รายแรกราคาร่วงผล็อยต่อเนื่อง 2 วันรวด  จากเหนือ 40.50 บาทมาที่ 38.75 บาท อย่างหมดสภาพ ส่วนรายหลังบวก0.10 บาท มาปิดที่ 18.60 บาทอาจเพราะลงมาเยอะแล้ว รับข่าวร้ายจนชาชิน คงต้องติดตามว่าใครจะถูกไข้ MERS สาหัสกว่ากัน…
*… ชะตากรรมราคาหุ้น CHO ยังคงวนเวียนกับวิธีคิดของหน่วยงานรัฐ มีข่าวร้ายถูกระงับเซ็นเรื่องซื้อรถวันเดียว ราคาหุ้นร่วงแรง ข่าวดีตามมาสวนทันควันว่าคนละเรื่อง เซ็นเรื่องรถได้ แต่ให้รอเรื่องซ่อมบำรุง หุ้นวิ่งติดกัน 2 วันรวด ราคาปิด 4.04 บาทเป็นแค่ฐานเสียแล้ว ไม่ใช่แนวต้านอีกต่อไป …
*… ทำดีต้องชม งานประชาสัมพันธ์ของผู้บริหาร BH ทันสถานการณ์ดียิ่ง ทันทีที่มีข่าวคนป่วยMERS ออกโรงชี้แจงทันทีว่าพบจริง แต่ส่งตัวไปที่อื่นเพื่อดูแลแล้ว พร้อมเร่งสำรวจเจ้าหน้าที่ในสังกัดด่วนจี๋ ระงับอาการร่วงของหุ้นได้ระดับหนึ่ง ต้องสื่อสารอย่างนี้ ไม่อมพะนำจนสายเกินแก้…
*… แต่รายนี้ไม่รู้เร็วเกินรึเปล่า  CWT ออกมาปฏิเสธข่าวลือว่าจะเลิกทำเบาะรถยนต์ หันไปทำพลังงานอย่างเดียว ว่าไม่จริงยังคิดจะเหยียบเรือสองแคมตามเดิม …ทราบแล้วเปลี่ยน… ข่าวลือสมัยนี้สร้างเองก็ได้ แปลกจริงๆ…*…หุ้นธนาคารร่วงเข้าเขตขายเกิน คนหน้าตักเยอะสายตายาว ช้อนซื้อทันที ล่าสุด อเบอร์ดีน แอสเส็ทฯเอเชีย ดอดเก็บหุ้น SCB เพิ่มอีก 0.0076% เป็น 5.0075% เกินลิมิต เลยต้องรายงานให้สาธารณะทราบ ว่าเมืองไทยไม่สิ้นไร้หุ้นดี…
*… ดาวเขียวขอฟันธงว่าวันนี้ ดัชนีช่วงเช้าจะรีบาวด์รอข่าวการหารือเรื่องของกรีซ เพราะหุ้นหลายตัวลงโดยไม่สมควรเมื่อบ่ายวันศุกร์ แต่จะมีกรอบจำกัด เพราะแนวรับ 1,500 เดิม กลับแปรสภาพเป็นแนวต้านเสียแล้ว ส่วนภาคบ่ายคงขึ้นกับสถานการณ์ว่าราคาน้ำมันและข่าวจากยูโรโซนจะบวกหรือลบ แต่เรื่องคาดหวังกองทุนบ้านเราจะดันหุ้นทำวินโดว์เดรสซิ่ง ลืมไปได้เลย เป็นไปได้ยาก ถึงยากมากกกก…
*… ปิดท้ายกันเช่นเคยกับข่าวหุ้นเจาะตลาด ออนทีวี  เริ่มตั้งแต่เช้า  08.40-09.00 น. พบกันสดๆ กับ “หุ้นเช้าดาวเด่น” ที่จะอัพเกรดตลาดหุ้นทั่วโลกเพื่อมองแนวโน้มตลาดหุ้นไทยภาคเช้า โดย วิษณุ โชลิตกุล หัวหน้ากองบรรณาธิการข่าวหุ้นธุรกิจ และก่อนเปิดตลาดช่วงบ่าย พบกับรายการ ข่าวหุ้นเจาะตลาด ช่วงวันจันทร์-ศุกร์ เวลา 13.35-14.00 น. ออกอากาศกันแบบสดๆ ผ่านสถานีดิจิตอลช่อง 19  สปริงนิวส์ หรือดูย้อนหลังผ่าน http:/www.springnews.co.th  และช่วงเปิดตลาดเช้า 10.00-11.00 น. พบกับ“Business Insight”โดยทีมงานข่าวหุ้นธุรกิจและจีจีนิวส์ ทางสถานีวิทยุ FM 97.0 MHz การันตีข้อมูลข่าวสารแน่นเหมือนเดิม เพราะทุกคำถามเรื่องหุ้น หาคำตอบได้ที่ ข่าวหุ้นธุรกิจ เท่านั้น…*
 
 